**СЪОБЩЕНИЕ ЗА МЕДИИТЕ**

**29.06.2024 г. –** Двадесет и девети юни – Национален ден на безопасното движение по пътищата

Безопасността на движението по пътищата е отговорност на цялото общество. То може да въздейства за намаляване на пътнотранспортния травматизъм, като развива защитна среда и жизнеутвърждаваща култура за БДП. Ангажираме вниманието на родителите и образователната система за формиране на добри поведенчески модели сред децата и младежите, и утвърждаване на БДП като ценност. Приемаме концепцията за учене през целия живот като средство за добиване на трайни знания, умения и нагласи за безопасност на пътя. Подчертаваме, че правилното поведение, превърнато в навик, ще подпомогне опазването на децата и израстването им като отговорни граждани.

Приканваме гражданските организации, бизнеса и медиите да утвърждават безопасността на пътя с личен принос и пример.

Призоваваме всеки гражданин като водач, пътник и пешеходец към етичност, уважение, толерантност и за спазване правилата за движение.

Нека на пътя Животът винаги да бъде с предимство!

РЗИ-Добрич и Държавна агенция „Безопасност на движението по пътищата” Ви пожелават безопасно пътуване и спокоен летен сезон!

